钦定古今图书集成/明伦汇编/官常典/第706卷 > 狐突
## 钦定古今图书集成/明伦汇编/官常典/第706卷 > 狐突

按《左传》：闵公二年：冬十二月，晋侯使太子申生伐东
山皋落氏，太子帅师，公衣之偏衣，佩之金玦。狐突御
戎，先友为右，梁馀子养御罕夷，先丹木为右，羊舌大
夫为尉。先友曰：“衣身之偏，握兵之要，在此行也。子其
勉之。偏躬无慝，兵要远灾，亲以无灾，又何患焉？”狐突
叹曰：“时，事之征也。衣，身之章也。佩，衷之旗也。故敬其
事则命以始，服其身则衣之纯，用其衷则佩之度。今
命以时卒，閟其事也；衣之尨服，远其躬也；佩以金玦，
弃其衷也。服以远之，时以閟之，尨凉冬杀金，寒玦离，
胡可恃也？虽欲勉之，狄可尽乎？”梁馀子养曰：“帅师者
受命于庙，受脤于社，有常服矣。不获而尨，命可知也。
死而不孝，不如逃之。”罕夷曰：“尨奇无常，金玦不复，虽
复何为？君有心矣。”先丹木曰：“是服也，狂夫阻之曰：‘尽
敌而反，敌可尽乎？虽尽敌，犹有内谗，不如违之’。”狐突
欲行，羊舌大夫曰：“不可。违命不孝，弃事不忠。虽知其
寒，恶不可取。子其死之！”太子将战，狐突谏曰：“不可。昔
辛伯谂周桓公云：‘内宠并后，外宠二政。嬖子配适，大
都耦国，乱之本也’。周公弗从，故及于难。今乱本成矣，
立可必乎？孝而安民，子其图之，与其危身以速罪也。”
僖公五年春，晋侯使以杀太子申生之故来告。
九年秋九月，晋献公卒。冬十月，里克杀奚齐于次。十
二月，里克杀公子卓于朝，荀息死之。十年夏四月，
周公忌父、王子党会齐隰朋，立晋侯。晋侯改葬共太
子。秋，狐突适下国，遇太子。太子使登仆而告之曰：“夷
吾无礼，余得请于帝矣。将以晋蟆秦，秦将祀余。”对曰：
“臣闻之，神不歆非类，民不祀非族。君祀毋乃殄乎？且
民何罪？失刑乏祀，君其图之。”君曰：“诺。吾将复请。七日，
新城西偏将有巫者而见我焉。”许之，遂不见。及期而
往，告之曰：“帝许我，罚有罪矣。”敝于韩。十五年，秦伯
伐晋，战于韩原。秦获晋侯。十一月，晋侯归。二十三
年九月，晋惠公卒。怀公命无从亡人期，期而不至，无
赦。狐突之子毛及偃从重耳在秦，弗召。冬，怀公执狐
突曰：“子来则免。”对曰：“子之能仕，父教之忠，古之制也。
策名委质，贰乃辟也。今臣之子，名在重耳，有年数矣，
若又召之，教之贰也。父教子贰，何以事君？刑之不滥，
君之明也，臣之愿也。淫刑以逞，谁则无罪？臣闻命矣。”
乃杀之。卜偃称疾不出，曰：“《周书》有之，‘乃大明服。已则
不明，而杀人以逞，不亦难乎？民不见德，而唯戮是闻，
其何后之有’？”